b'\n_START_ARTICLE_\nJana Zemljari\xc4\x8d Miklav\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nJana Zemljari\xc4\x8d Miklav\xc4\x8di\xc4\x8d je na Filozofski fakulteti v Ljubljani diplomirala iz slovenskega jezika in primerjalne knji\xc5\xbeevnosti. Po letu 1991, po temeljiti prestrukturizaciji Centra za sloven\xc5\xa1\xc4\x8dino kot drugi/tuji jezik FF v Ljubljani, se je zaposlila kot strokovna tajnica programa te\xc4\x8dajev sloven\xc5\xa1\xc4\x8dine na omenjenem Centru. Ve\xc4\x8d let je vodila Poletno \xc5\xa1olo slovenskega jezika. V obdobju 1996\xe2\x80\x932000 je bila tajnica Slavisti\xc4\x8dnega dru\xc5\xa1tva Slovenije. Leta 2009 se je kot docentka z doktoratom zaposlila na Oddelku za prevajalstvo FF v Ljubljani, kjer je izvajala predavanja in seminarje na temo slovenske dru\xc5\xbebe, kulture in literature, razumevanja in tvorjenja besedil v slovenskem jeziku ter slovenskega besediloslovja in analize diskurza.\n_START_SECTION_\nDelo\n_START_PARAGRAPH_\nPodro\xc4\x8dji njenega strokovnega dela sta bili sloven\xc5\xa1\xc4\x8dina kot tuji jezik (iz tega podro\xc4\x8dja je 2001 magistrirala) in korpusno jezikoslovje (leta 2007 je zagovarjala doktorsko disertacijo o govornih korpusih, ki je leto kasneje v predelani obliki iz\xc5\xa1la pri Znanstveni zalo\xc5\xbebi Filozofske fakultete v Ljubljani). Njeno delo na Centru za sloven\xc5\xa1\xc4\x8dino kot drugi/tuji jezik je zajemalo koordinacijo projektov Sporazumevalni prag za sloven\xc5\xa1\xc4\x8dino, Sloven\xc5\xa1\xc4\x8dina na daljavo, 1st click on Slovene, 2nd click on Slovene in Tools for Online and Offline Language Learning. Souredila in pripravila je ve\xc4\x8d u\xc4\x8dbenikov in vadnic za u\xc4\x8denje sloven\xc5\xa1\xc4\x8dine za tujce. V okviru doktorske disertacije je zgradila U\xc4\x8dni korpus govorjene sloven\xc5\xa1\xc4\x8dine.'